FBI ondersoek Trump se skoonseun | Netwerk24
FBI ondersoek Trump se skoonseun
Jared Kushner, pres. Donald Trump se skoonseun, word deur die FBI ondersoek as deel van 'n ondersoek na Rusland se beweerde inmenging in verlede jaar se Amerikaanse verkiesing, het The Washington Post en NBC News Dinsdag berig.
Kushner, 'n senior adviseur in die Withuis, word ondersoek ná vergaderings en ander moontlike interaksies met die Russiese ambassadeur en 'n bankier van Moskou.
Kushner is die enigste huidige Withuis-amptenaar wat as 'n sleutelpersoon in dié ondersoek beskou word.
Die FBI, verskeie kongreskomitees en 'n spesiale raad is deur die departement van justisie aangestel om die aantygings te ondersoek dat Rusland by die verkiesing ingemeng het waarin Hillary Clinton, die Demokratiese Party se kandidaat, teen Trump, wat namens die Republikeine gestaan het, verloor het.
Moontlike bande tussen Trump se verkiesingsveldtog en Russiese amptenare wat die verkiesing wou beïnvloed, word ook ondersoek.
Pres. Donald Trump en sy skoonseun, Jared Kushner. Foto: Reuters
Moskou en Trump ontken die bewerings.
'n Donker wolk van omstredenheid hang oor Trump se administrasie sedert hy James Comey, direkteur van die FBI, op 10 Mei afgedank het.
"Die belangstelling in Kushner beteken nie dat ondersoekbeamptes hom van 'n misdaad verdink of beplan om klagte teen hom aanhangig te maak nie," het amptenare aan NBC News gesê.
Jamie Gorelick, een van Kushner se prokureurs, sê haar kliënt gaan sy samewerking gedurende die ondersoek gee.
"Kushner het voorheen aangebied om inligting oor die vergaderings wat ter sprake is met lede van die kongres te deel. Hy sal dieselfde doen as hy in verband met enige ander navraag gekontak word," sê Gorelick.